**“Сахабыт талааннаахтарыгар”**

Ходьоҥ-эдьэҥ хоһооннору

Холбоон-илбээн хойохтоон

Этэҕэ-тэтэҕэ тыллары

Элэк-хаадьы оҥостор

Ырыаларга ыпсарар

Олоҥхоттон ойо тардар

Чаабый-чыыбый чабырҕахпыт

Чаҕылыс-иҕэлис чаҕылҕанныы

Уоп-чуоп уоспутуттан

Чубугураан эрдэҕэ.

Саха-саха бархсан,

Илиитэ имэҥнээх

Тарбаҕа талааннаах

Хараҕа хатааһын уоттаах

Толкуйа тобуллаҕас

Санаата эрэ

Сатаабатаҕа диэн суох.

Иллэҥ буолла да иистэнэр

Быыс булла да быысыбайдыыр

Олоро түстэ да оҕуруолуур

Абылатта да арааһы айар

Иистэнньэҥ Далбар Хотуттар,

Кындыа кыыс кыргыттар,

Өбүгэбит оһуорун

Оҕуруолуу тиһэн,

Кыҥаан көрөн кыбытан

Олбохтору ойуулаан

Көбүөр бэрдин тэлгэтэн

Харысхалы хаймыылаан

Чаппарааҕы чаҕылытан

Ат симэҕин айан

Сахалыы былааччыйаны

Байбаралаан сайбатан

Дьобдьуурдаан, мансыаттаан

Харсыаттаан хайҕатан

Бууттаах сону, дьабаканы,

Үчүгэйкээн үтүлүгү

Кэнчээри ыччаттан

Кэскиллээхтик кэрэхсэтэн

Киэргэтэн, кэтэрдэн

Сир симэҕинии

Сиэдэрэйдээн ситэрдилэр

Таҥара табатыныы

Таҥыннаран кэбистилэр.

Эчикийэ үчүгэйиэн

Эчикийэ кэрэтиэн

Өбүгэ дьоммут таҥаһын

Араас мааны талбатын

Аан дойдуга аатырдыбыт

Араас омук хараҕын манньыттыбыт.

Кыҥаан көрөн кыһар

Суоттаан көрөн суорар

Ууран көрөн уһанар

Ааҕан көрөн аалар

Уран трбах уустарбыт

Туос ураһаны сандаартылар

Сэргэлэри сэлэлэттилэр

Аал Луук мастары аатыртылар

Муустан муҥутуур

Үлэлэри айдылар

Таас талааннаах

Дьыбарыастары дьэндэттилэр

Көмүстэн алмаастан

Киэргэлллэри кэрэхсэттилэр

Чорооннору чуочааттылар,

Кытыйалары кыайдылар

Тимири аалан

Уокка уһааран

Хомустары хоҥкунаталлар

Саха кыыннаах быһаҕын

Сатабылын көрдөрдүлэр.

Эчикийэ үчүгэйиэн

Эчикийэ кэрэтиэн

Өбүгэ уус дьоммут

Үлэлэрин үйэтитэн

Сахалыы өйүнэн сайыннаран

Оччоттон баччаҕа аҕалбыппыт.

Алгыс быһа сыаланар

Алаадьыттан

Арыыга буспут саламааттан

Күнү эргийэ

Күөрчэхтэн

Утаҕы ханнарар

Кырылыы кыынньар кымыстан

Бүрүллүбүт суораттан

Саха сылгытын

Сыалаах ойоҕоһуттан

Хартатыттан, хааныттан

Саха ынаҕын

Эмис этиттэн

Минньигэстик бэлэмнэниллибит

Сахам асчыттара

Сатабыллаахтык астаабыт

Туустаабыт

Тумалаабыт

Астарыттан атыны

Атын ханна да

Амсайбаккын

Амсайбаппыт.

Эчикийэ үчүгэйиэн

Эчикийэ минньигэһиэн

Сахалыы куттаах

Сахам сайаҕас асчыттарыгар

Сахалыы тыыннаах

Сандалы остуолларыгар

Сахабыт талааннаахтарыгар

Саха аатын саргылаабыттарыгар

Чаабый-чыыбый чабырҕахпыт

Чахчы-кырдьык чаҕылытын

Уруй-Тускул этиэхтин

Айхал-Мичил тутуохтун

Ульяна-Уйана  
*(Айар түмсүүттэн)*